Document ID: /roh_data/filtered/fineweb-2-filterrobots_roh.jsonl.gz/48409

Suenter las terrada cunter la Tschechia sonda saira en il mezfinal ha la er pers sia ultima partida dal campiunadi mundial a chasa. La Svizra perda cun 3:5 cunter la Finlanda. En la prerunda aveva la Svizra anc gudogna cunter la Finlanda cun 7:5.
Er questa giada esi stà stgars, suenter esser enavos 1:4 è la Svizra stà buna da far dus gols. Curt avant la fin han ils Finlandais dentant lura finì il gieu cun il 5:3 en il gol vid dals Svizzers.
En il final ha la Svezia gudogna senza problems cunter la Tschechia cun 9:3. Cun èn ils scandinavs gia per la 10avla giada campiuns mundials.
Mezfinal: Terrada brutala cunter la Tschechia
La Svizra ha manchentà il final dal campiunadi mundial dad unihockey en l'agen pajais cleramain. Cunter la Tschechia han ils Svizzers pèrs cun 11:3. En il final da damaun a Turitg frunta la Tschechia sin la Svezia ch'ha battì la Finlanda cun 4:3 suenter sajettar penaltis.
Ils unihockeyans svizzers avevan la schanza da cuntanscher il final dad in campiunadi mundial per la segunda giada en l'istorgia. Il duel Svizra - Tschechia hai gia dà numerusas giadas a campiunadis mundials. Surtut en duels per la medaglia da bronz, ch'ils Tschecs han gudagnà duas giadas, la davosa giada a l'ultim campiunadi mundial avant 1 onn.
Quartfinal: Svizra batta la Lettonia
Ils Svizzers fan il pass en il mezfinal dal campiunadi mundial a chasa. En l'emprim terz manava la Svizra anc cun 2:0. En il segund han ils Svizzers gì da morder encunter ils umens da la Lettonia. Cun 2:1 èn els ir en il terz terz. Là han els dentant pudì engrondir la bilantscha da goals e la finala gudagnà cun 3:1 la partida.
Uschia stat la Svizra per la 12avla giada en seria en il mezfinal. En il mezfinal vegn la Svizra a fruntar sin la Tschechia.
3. gieu: Svizra batta la Slovachia
Cun 9:3 n'han ils Svizzers laschà nagins dubis e battì cleramain ils Slovacs. Uschia è la Svizra a la testa da la gruppa e cuntanscha il quartfinal. Cun sia prestaziun en la runda d'eliminaziun ha la Svizra cleramain surpassà las atgnas spetgas.
2. gieu: Svizra batta la Finlanda
Per l'emprima giada dapi 18 onns gudogna la Svizra cunter la Finlanda e quai cun 7:5. L'emprim è la Svizra anc ida en avantatg cun 3:0. Lura è la Finlanda per part vegnida suenter fin tar in gol, er pervia dad in autogol da Michael Schiess. La finala han ils Svizzers stuì suttacumber al vice-campiun mundial.
Il proxim gieu è il mardi cunter la Slovachia. Sche la Svizra vegn d'ademplir las aspectativas sco squadra favurita, sa qualifitgescha ella sco victura da la gruppa per ils quart-finals.
1. gieu: Be in pari cunter la Norvegia
En l'emprim gieu dal campiunadi mundial ha la Svizra cumenzà bain ed ha sajetta dus gols. Michael Schiess e Claudio Laely han tutgà per la Svizra. Lura ha l'equipa dentant perdì la controlla dal gieu, uschia ch'igl è sa resultà be in pari da 4:4.
Adrian Capatt – il Rumantsch cun medaglia d'argent
Adrian Capatt, ch'ha giugà passa 70 gieus per la naziunala e ch'ha 1998 cuntanschì il final e gudagnà argient è realist. El vesa inqual deficit tar la naziunala sin sia missiun final.
Igl è la terza giada che la naziunala svizra ha avantatg da chasa ad in campiunadi mundial d'unihoc (dals 5 fin ils 13 da november a Turitg e Winterthur). La federaziun ha mess sco finamira da cuntanscher il final. Ina missiun che lascha sa desperar ils unihockeyans svizzers dapi l'onn 1998. Là aveva la naziunala eliminà en il mez-final ils Finlandais en la lutga da penaltis. Il final han ins lura pers encunter ils Svedais ch'èn campiuns mundials da record cun 9 titels.
Nus vivevan per l'unihoc
Adrian Capatt ch'ha furmà l'equipa naziunala da quella giada sa regorda gugent da quest success. Sch'el cumpareglia la naziunala da lezza giada e quella dad oz constatescha el inqual deficit, surtut mental. Per els devi nagut auter ch'unihoc. Giugaders impulsivs, che provocavan era gugent. Igl eri ina buna maschaida tranter giugaders rutinads e giuvens. Era quai è tenor Adian Capatt in deficit en la naziunala dad oz. Il cader saja restà quasi il medem ils ultims onns. Era per il campiunadi a chasa ha il trenader David Jansson nominà be trais novs.
I dovra in trenader svizzer
Suenter otg onns a la banda da la naziunala svizra, ha il Svedais David Jansson communitgà dacurt ch'el smettia cura che la WM è a fin. Quai proceder da la federaziun, curt avant ch'il campiunadi da chasa cumenza crititgescha Capatt. Era sch'el n'ha nagut encunter ch'il temp da Jansson va a fin. Per che la Svizra possia avair success en il futur dovria in trenader svizzer è Capatt persvadì. In che chapeschia la mentalitad e co giugaders en noss pajais funcziunan. Ils Scandinavs na sajan betg quels da gronds pleds. Ils Svizzers dovrian quai discutar ed analisar e promover in l'auter. Sco lezza giada tar il success 1998.